O Parlamento aproba a Lei de Patrimonio Natural – Galicia 24 Horas\nO Parlamento aproba a Lei de Patrimonio Natural\nBy Redacción on 31 julio, 2019 Comentarios desactivados en O Parlamento aproba a Lei de Patrimonio Natural\nO Parlamento galego aprobou a nova Lei de Patrimonio Natural, un texto chamado a protexer e garantir a conservación de todos os valores e elementos naturais que conforman a Galicia verde e azul coa que se identifica á comunidade. O novo marco lexislativo virá reforzar e completar as políticas desenvolvidas nos últimos anos pola Xunta en materia de conservación do medio ambiente e da biodiversidade galegas e sumarase a medidas como a aprobación do Plan de Promoción e Posta en Valor do Patrimonio Natural de Galicia, a posta enmarcha da primeira Rede Galega de Parques Naturais ou a creación da Rede Galega de Reservas.\nDurante a fase de información pública, o Goberno galego estimou, de forma total ou parcial, preto do 65% das achegas recibidas, enriquecendo así o texto orixinal. Tras completar hoxe a súa tramitación parlamentaria, a lei deberá ser publicada nas próximas semanas no Diario Oficial de Galicia antes da súa entrada en vigor, que tendo en conta os prazos habituais, se producirá previsiblemente no mes de setembro.\nO novo marco lexislativo virá substituír e actualizar á Lei de Conservación da Natureza, cunha vixencia de 18 anos que facía necesaria a súa adaptación á lexislación básica estatal para modernizar omarco normativo galego nesta materia e substituílo por outro capaz de responder aos problemas e necesidades detectados nas dúas últimas décadas.\nEntre os obxectivos principais da nova lei figuran consolidar a prevalencia da protección medioambiental sobre a ordenación territorial e urbanística; garantir a conservación, o uso sostible, a mellora e a restauración do patrimonio natural e da biodiversidade galegas; e fomentar a información pública e os mecanismos de participación da sociedade no deseño e execución das políticas desta área.\nPara acadar estes fins e partindo da necesidade de compatibilizar a protección transversal da natureza co seu uso e desfrute por parte da cidadanía, o texto incorpora diferentes ferramentas e novidades desde o punto de vista regulamentario, así como novas figuras de protección. É o caso das microrreservas, unha figura que se crea para aqueles espazos naturais cunha superficie de menos de 20 hectáreas con especies ameazadas ou hábitats raros; ou o espazo protexido da Rede Natura 2000, que inclúe as zonas LIC, ZEC e ZEPA e lles dará un maior grao de protección ao incorporalos, por lei, na Rede Galega de Espazos Protexidos.\nTamén se amplía e modifica o ámbito dos Espazos Naturais de Interese Local (ENIL), que de acordo coa lei poderán abranguer máis dun concello; e establécese que a declaración dun novo espazo protexido levará aparellada a aprobación do correspondente instrumento de planificación, que terá unha vixencia indefinida, agás no caso dos Plans Reitores de Uso e Xestión, que como mínimo estarán en vigor durante unha década.\nPolo que respecta á protección da biodiversidade, cómpre lembrar que en Galicia hai identificadas a día de hoxe 126 especies vulnerables e 76 en perigo de extinción. Para garantir a súa conservación, créase por lei o Listado de especies silvestres de protección especial, regularase por primeira vez a conservación e cría de especies fóra do seu hábitat, farase un Catálogo de hábitats en perigo de desaparición, e fixarase un conxunto de prohibicións relativas a aquelas prácticas lesivas, agresivas ou que poidan molestar ás especies silvestres animais.\nO texto tamén introduce cambios substanciais en materia sancionadora, desde unha nova tipificacióndas infraccións, simplificada e na que desaparecen as de carácter menos grave, ata un endurecemento da contía das multas, que nos casos máis extremos multiplicaranse por sete respecto á lei actual.\nNa mesma liña, o novo marco normativo fai especial fincapé na reparación do dano causado e narestauración dos elementos naturais que se poidan ver alterados ao seu estado anterior. Así, contemplaunha redución do 20% das sancións en caso de que o infractor admita a súa responsabilidade.\nO Parlamento aproba a Lei de Patrimonio Natural added by Redacción on 31 julio, 2019


Feijóo mantén un encontro cos galegos e as galegas do exterior a través de videoconferencia para seguir a súa situación durante a pandemia do coronavirus | GaliciaAberta - Secretaría Xeral da Emigración\nFeijóo mantén un encontro cos galegos e as galegas do exterior a través de videoconferencia para seguir a súa situación durante a pandemia do coronavirus\nO titular do Executivo galego estivo acompañado polo secretario xeral da Emigración, Antonio Rodríguez Miranda e, desde Bos Aires, o delegado da Xunta na Arxentina e O Uruguai, Alejandro López Dobarro.\nA reunión tiña como obxectivo actualizar a información que a Xunta recibe periodicamente sobre os galegos e galegas de países como A Arxentina, O Uruguai, Venezuela, Cuba, O Brasil, Alemaña, Suíza, Portugal e comunidades autónomas como Andalucía, Castela e León, Cataluña e a Comunidade Valenciana.\nO presidente da Xunta e o secretario xeral da Emigración, durante o encontro celebrado esta tarde\nSantiago de Compostela, 13 de abril de 2020.\nO titular da Xunta, Alberto Núñez Feijóo, mantivo esta tarde un encontro cos galegos e galegas do exterior a través dunha videoconferencia que presidiu desde o seu despacho de San Caetano, acompañado do secretario xeral da Emigración, Antonio Rodríguez Miranda, e na que participaron as e os membros da Comisión Delegada do Consello de Comunidades Galegas. A reunión, que busca dar continuidade ao contacto permanente que o Executivo galego mantén coas cidadás e os cidadáns galegos que residen fóra da comunidade autónoma, serviu ademais para actualizar as necesidades das e dos representantes dos galegos e galegas dos países con maior presenza galega durante a actual crise do coronavirus.\nO presidente da Xunta lembrou ás e aos representantes da Comisión Delegada, o órgano permanente da emigración que representa a todas e todos os galegos do exterior, que a Administración autonómica está a axilizar as axudas de carácter social co obxectivo de que estean dispoñibles o antes posible para os galegos e galegas con menos recursos que residen fóra das nosas fronteiras. Así mesmo, o Goberno galego mantén abertas as diferentes liñas de axuda que a Secretaría Xeral da Emigración convoca cada ano para os centros galegos do exterior, e que se está “a traballar para adaptalos, se fose necesario, ás novas necesidades que presenten”. “Os vosos centros son a nosa cultura no exterior, os nosos costumes e os nosos valores e, como tal, temos que preservalos e coidalos”, salientou.\nFeijóo aproveitou a ocasión para lanzar unha mensaxe especial para dous dos países de América que están a sufrir esta crise con máis virulencia: “Venezuela, que suma esta situación tan complexa á súa xa fráxil estabilidade, e A Arxentina, que vén de sumarse hai xa dúas semanas ao noso confinamento e ás nosas urxencias, xunto co resto de comunidades autónomas de España e tamén os países de Europa”.\nTrala renovación da Comisión Delegada do Consello de Comunidades Galegas en decembro de 2019, o órgano da emigración está integrado polo Centro Cultural y Deportivo Valle Miñor de Montevideo (O Uruguai), a Asociaçao Cultural Hispano-Galega Cabaleiros de Santiago de Salvador de Bahía (O Brasil), a Asociación Civil Hijos del Ayuntamiento de Zas de Bos Aires (A Arxentina) e a Sociedad Cultural Rosalía de Castro da Habana (Cuba) por América; o Centro Cultural Galego de Cuxhaven (Alemaña), o Centro Galego de Londres (O Reino Unido), o Centro Galego de Lisboa (Portugal) e a Asociación "As Xeitosiñas" de Zurich (Suíza), por Europa; e o Centro Gallego de Salamanca, o Lar Gallego de Sevilla, o Centro Galego de Castellón, "O Aturuxo", e a Unión de Asociacións Galegas de Cataluña (UAGALCAT) por España. Como membros natos do organismo permanecen a Casa de Galicia de Montevideo (O Uruguai) e a Hermandad Gallega de Venezuela (Caracas) por contar con máis de 20.000 persoas asociadas.\nA Xunta axiliza e amplía as axudas ás galegas e galegos do exterior para dotalos de maior respaldo económico ante a crise do coronavirus 04.05.2020


Efe 02 marzo 2021 20:36 h.\nvacuna Pesca mar Rosa Quintana coronavirus covid-19\nA conselleira do Mar, Rosa Quintana, no pantalán da Dársena de Oza, na Coruña. CABALAR (EFE)\n"É un sector que ten limitacións de espazo para poder cumprir coas normas sanitarias de distanciamento social", alega Rosa Quintana\nA conselleira do Mar, Rosa Quintana, pediu este martes que o sector pesqueiro sexa "prioritario" para que os tripulantes dos barcos sexan dos primeiros en ser vacinados contra a covid-19. Preguntada pola problemática do coronavirus nas embarcacións, Quintana dixo que "o tema da sanidade no mar depende do Instituto Social da Mariña" e demandou que, ao ser declarado sector da pesca como esencial, os tripulantes sexan vacinados. "É un sector que ten limitacións de espazo para poder cumprir coas normas sanitarias de distanciamento social, que é difícil que poida traballar con máscara", explicou.\nPor iso, reclamou que sexa tamén "un sector prioritario" á hora da vacinación. Neste sentido, sinalou que moitas veces os tripulantes dos barcos "tardan tres meses en chegar a un porto onde poidan ter asistencia médica", polo que considerou que "está xustificado que este sector sexa dos primeiros en ser vacinado".\nHai quince días, un pesqueiro de Vigo, de bandeira británica, que se atopaba no Porto de Montevideo desde o 11 de xaneiro, reeditou parte da historia vivida o ano pasado en Uruguai coa chegada do cruceiro australiano Greg Mortimer. Pouco máis de dez meses despois de que este buque de recreo entrase por primeira vez en augas do país suramericano, foi o Argos Pereira o que se estaba ancorado alí con tripulantes afectados pola covid-19.\nA semana pasada, os tripulantes do pesqueiro vigués afectado pola covid-19 en Uruguai foron testados novamente para proseguir a súa viaxe.\nRecomendan tomar paracetamol antes de recibir a vacina de AstraZeneca\nA Xunta pide que o sector pesqueiro sexa "prioritario" para a...


Fernando Barroso publica un videoclip-adianto do seu segundo disco, ‘Silence Lovers Club’, que sairá o 16 de xaneiro - Nós Televisión\nFernando Barroso publica un videoclip-adianto do seu segundo disco, ‘Silence Lovers Club’, que sairá o 16 de xaneiro\nPublica o primeiro videoclip co primeiro ‘single’, “O Barqueirinho”\nO músico ferrolán Fernando Barroso publicará o vindeiro 16 de xaneiro o seu segundo disco en solitario, ‘Silence Lovers Club’, un traballo dedicado á mandolina de Barroso, acompañado ao violoncello por Margarida Mariño. No día de onte publicou un adianto en Youtube: o videoclip do seu primeiro ‘single’, “O Barqueirinho”.\n‘Silence Lovers Club – Mandolin Pieces¡ é un repertorio orixinal de doce temas para mandolina, acompañado ao violoncello por Margarida Mariño. A música deste traballo vén inspirada tanto por compositores clásicos doutras épocas, como por instrumentistas actuais de diferentes estilos e lugares do mundo. Fernando Barroso, céntrase na mandolina neste disco, para compoñer pezas que van desde o swing/jazz, pasan pola música persa ou barroca, e rematan poñendo un pé na música popular. No disco deste virtuoso músico, que ten acompañado a Xabier Díaz ou Budiño, tamén participa a cantora portuguesa Celina da Piedade.\nArtigo anteriorLalín e Vila de Cruces arranxarán pistas en Losón\nSeguinte artigoPonteareas estabiliza máis de 30 empregos co soldo ao que renunciou o alcalde


O empoderamento do alumnado, foco de creación cultural\nque pasa na costa | 30 de novembro de 2019\nImaxes da Foliada do IES de Baio 2019\nA completa xornada do luns 25N no IES de Baio foi só o cumiu dunha serie de actividades que demostran que o empoderamento do alumnado serve para a creación de cousas magníficas.\nA semana previa foi un un perfecto exemplo de educación dialóxica, facendo das experiencias, dos proxectos desenvoltos nun 99% polo alumnado, verdadeiros exercicios de aprendizaxe vivencial. Unha demostración ademais de que no rural, o ensino está a un nivel de máxima esixencia.\nTodo parte, como explica un dos mestres máis innovadores, e tradicionais ao mesmo tempo, de Galicia, Manolo Maseda, de “covertir o Centro educativo nun contedor cultural durante todo o ano, como parte da filosofía do proxecto educativo do centro”. Este primeiro trimestre tocaba traballar arredor do Día Internacional da Violencia de Xénero. E foron varias accións as que coparon toda a semana, dunha calidade espectacular.\n”O disco, a curta, o premio, o encontro reguefeiro, o logo para os buses… Foron tantas cousas estes días que non fumos capaces de dixerir. Son fitos históricos, que temos que gardalos en audiovisual, e estamos traballando en colgados na web do centro, para que queden para o futuro”.\nEncontro internacional de Regueifa\nA semana comezaba cun singular encontro, arredor da regueifa e a improvisación oral, cunha expedición de Madeira. En Compostela xuntaron 350 rapaces, pero a idea de levalos a Baio foi espectacular. A imaxe que levaron os portugueses de Baio é para sacar peito, pois “a día de hoxe o centro xa fala só, as súas paredes falan soas, e os nosos rapaces son espectaculares. Os portugueses marcharon flipaos”, explica.\nO disco Ao Son Delas foi premiado polas consellerías de Educación e de Cultura e Turismo. Un disco coas músicas de Guadi Galego, As Tanxugueiras, A Banda da Loba, Habelas Hainas e Ugia Pedreira, cinco das mellores voces do país, creado polo alumnado de "Artes Escénicas e Xestión Cultural" de 1º BACH, en colaboración co alumnado de “Imaxe e Son” e “Igualdade” de 2º BACH.\nVeu unha expedicón da Xunta para facer o acto de presentación e todo, está deseñado por Alba Romero e conta cunha presentación regueifada de Lupe Blanco e Alba María,.\nAutobuses en galego\nO disco poderá escoitarse nos autobuses que transportan o alumnado ao instituto, que estarán rotulados nos próximos meses co lema “Ao son delas... quilómetros de igualdade”. Coa iniciativa colabora tamén a Asociación de Comerciantes Terra de Soneira, que distribuirá o traballo nos seus comercios e destinará os beneficios da venda a axudar a Lúa Awel, diagnosticada de microcefalia, atrofia cerebral e leucomalacia mulstiquística periventricular severa.\nOalumnado da materia Imaxen e Son presentou ao resto do alumnado a curtametraxe que realizaron titulada “Bágoas de Resío”, que pon o foco na violencia de xénero entre adolescentes e que será presentada a un certame de curtas. Despois de ver o traballo final, o alumnado expuxo o proceso de elaboración, desde o guión, partes máis técnicas, storyboard,... e responderon ás preguntas dos compañeiros. Espectacular a profesionalidade coa que asumiron a "rolda de prensa".\nUn premio para toda a comunidade educativa foi a presencia na foliada do sábado de Luz Fandiño, que cumplía 88 anos. “Ela mesma sumouse a vir á foliada solidaria, porque se facía en Baio. Soltou a súa arenga feminista e marchou contentísima”, relata orgulloso Maseda.\nParticiparon, con presentación das regueifeiras Lupe Blanco e Alba María, o dúo de Ameixeiras e Caamaño, o grupo Habelas hainas ou Laura Romero. As gravacións serán un tesouro para lembrar.\nSeguinte parada: ”Ao son da regueifa”\n”Ao son da Saúde”, “Ao Son do Rural” e “Ao Son Delas”, os proxectos destes pasados anos, son fiestras sobre as que aínda seguen traballando. Pero o futuro inmediato trata sobre o patrimonio inmaterial da comarca, entrelazando co patrimonio material, en colaboración dos colexios de Baio, mesturando regueifa con espazos físicos singulares como as Torres do Allo.\nAsí, o #Reguefeifando polos Pazos será unha das novas actividades ao longo do curso.\nMaseda, que xa ten líos en centros de todo o país, está encantado de ir repartindo coñecementos e experiencias. “Formar docentes, a clave é esa. Se das aí, van agromar cousas seguro”, explica.\nTransformando os espazos educativos en lugares de encontro para partillar experiencias dialóxicas,\nA enerxía transformadora do proxecto #Aosondelas nun disco sen igual.\nUn encontro de improvisación en galego-portugués abre unha o IES de Baio na Semana Cultural.\nFebreiro 19: O alumnado de Baio recupera a "aldea”.\n#nenunhamenos: A comunidade educativa alza a voz contra a violencia machista.\nOs graffitis tamén toman Baio.\nA Robótica invade o IES de Baio.\nFebreiro 18: A Costa da Morte, epicentro do relevo xeracional da regueifa, esa inmensa arma de construción masiva”.\nAsí comeza o legado do agrhú.\nElas que convirten a tradición en modernidade.\nBaio móvese ao son delas.\nPodes ver este artigo na próxima dirección /articulo/zas/empoderamento-do-alumnado-foco-creacion-cultural/20191129224329115519.html


A DXT desenvolverá do 15 ao 21 en Galicia unha campaña de control dos elementos de seguridade dos vehículos\nA Dirección Xeral de Tráfico (DXT) porá en marcha desde o luns 15 de xaneiro até o 21 unha campaña especial de vixilancia para controlar que os vehículos circulen en boas condicións e que cumpren cos requisitos establecidos na lexislación vixente.\nSANTIAGO DE COMPOSTELA | 13/01/2018 | Actualizada ás 16:10 por EUROPA PRESS\nA campaña suporá a intensificación deste tipo de controis nas estradas de Galicia por parte de axentes da Garda Civil e das Policías Locais, que prestarán especial atención ao adecuado mantemento dos elementos de seguridade do vehículo, como os pneumáticos, as luces, a sinalización ou os parabrisas.\nA campaña contará co máximo número de medios humanos e materiais dispoñibles. Segundo informa a DXT, sempre que sexa posible, advertirase aos condutores da existencia de controis a través dos paneis de sinalización variable e das pantallas alfanuméricas dos vehículos da Agrupación de Tráfico da Garda Civil que haxa nas inmediacións.\nNa anterior campaña de vixilancia das condicións dos vehículos, que se desenvolveu desde o 17 ao 23 de xullo de 2017 en Galicia controláronse 33.397 vehículos, dos que foron denunciados 1.015. A infracción máis habitual, constatada até nun total de 150 casos, foi a relacionada coa ITV.\nEn Galicia, a idade media dos vehículos rolda na actualidade os 13 anos. O progresivo envellecemento do 'parque de turismos' supón un factor de risco, ao carecer os vehículos dos sistemas e equipamentos de seguridade implantados de forma máis recente, ao que se engaden os problemas derivados do seu prolongado uso.\nNeste sentido, a DXT subliña que nos vehículos de 10 a 15 anos multiplícase por dous o risco de falecer ou de resultar ferido grave en comparación cos automóbiles con menos de 5 anos. Así, un adecuado mantemento e posta a piques dos principais elementos de seguridade do vehículo resulta imprescindible para combater a sinistralidade.\nComo pautas, indica que é imprescindible comprobar regularmente a profundidade do debuxo dos pneumáticos -o límite legal é de 1'6 milímetros-, a súa presión e o estado da roda de reposto.\nAdemais, no que se refire á iluminación e á sinalización, as lámpadas deben cambiarse cada dous anos ou cada 40.000 quilómetros, xa que se vai reducindo a súa intensidade co uso, ademais de ser necesario que se manteñan as ópticas sempre limpas.\nPor último, comprobarase que as placas de matrícula sexan perfectamente legibles e non estean deterioradas. A DXT lembra que ademais do preceptivo permiso de conducir deberase levar obrigatoriamente o de circulación do vehículo, ou unha autorización da Xefatura de Tráfico, e o cartón da ITV xunto co adhesivo correspondente visible na lúa dianteira.


Preto de 450.000 persoas participaron no programa galego de detección precoz do cancro colorrectal – Noticias de Vigo Preto de 450.000 persoas participaron no programa galego de detección precoz do cancro colorrectal | Noticias Vigo\nPreto de 450.000 persoas participaron no programa galego de detección precoz do cancro colorrectal\nGrazas as colonoscopias realizadas a 26.647 pacientes no marco do programa, lévanse detectados 1.436 casos de cancros invasivos, 4.736 de adenomas de alto risco, 6.572 de adenomas de risco medio e 5.983 de adenomas de baixo risco\nDende a posta en marcha do Programa galego de etección precoz do cancro colorrectal, no ano 2013, participaron nel un total de 449.672 persoas. A iniciativa está dirixida a homes e mulleres de 50 a 69 anos e o seu obxectivo é detectar precozmente esta enfermidade.\nDende o seu inicio e ata decembro de 2019, enviáronse un total de 1.046.823 invitacións e participaron no programa o 44,39% das persoas invitadas, sete puntos superior en mulleres (47,7%), que en homes (40,8%). Cando se analiza a participación por rolda de cribado obsérvase que aquelas persoas que xa participaron algunha vez volven facelo nun 91,6%.\nNo período que vai dende o inicio do Programa e ata decembro de 2019 realizáronse colonoscopias a 26.647 persoas. Como resultado das mesmas identificáronse 1.436 cancros invasivos, o 67% dos cales estaban en estadios precoces nos que o seu prognóstico é significativamente mellor ( 49% en estadio uno e 18% en estadio II). Nos cancros colorrectais detectados fora do cribado, tan só o 14% son diagnosticados en estadio I. Ademais dos cancros tamén se identificaron 4.736 persoas con adenomas de alto risco, 6.572 de risco medio e 5.983 de risco baixo.\nCompre subliñar que a Consellería de Sanidade completou a cobertura total a toda a poboación obxectivo do Programa galego de detección precoz do cancro colorrectal en 2019, cinco anos antes do que establece a Carteira básica común de servizos do Sistema Nacional de Saúde (SNS). Aínda que por mor da pandemia houbo que aprazar as citas do cribado dende o mes de marzo, en canto se recuperou a actividade en maio o Sergas retomou as citas de precolonoscopias e colonoscopias pendentes.


O BNG reclama a eliminación de vexetación que invade fontes, vías e beirarrúas - Novas - BNG de Santiago de Compostela - BNG - Bloque Nacionalista Galego\nBNG de Santiago 11 xul. 2017 - 15:57\nrural mantemento rozas\nSantiago de Compostela, 11 de xullo de 2017.- O grupo municipal do BNG reclámalle ao Goberno local de Compostela Aberta, ante as numerosas queixas recibidas nas últimas semanas, que elimine a vexetación que invade fontes, vías e beirarrúas tanto no ámbito urbano como no rural.\nSegundo coincide en explicar a veciñanza afectada de distintos lugares, a falta de rozado dificulta a visibilidade en moitos cruces do rural e impide o tránsito peonil tanto nas beirarrúas como nos camiños, debido á falta de mantemento por parte do Concello. Quéixanse ademais do mal estado das fontes.\nDeste xeito, sinalan zonas na rúa Torreira, que xa pedira o BNG en Pleno; a fonte de Ponte Pereda, que segue sen limparse; a fonte da rúa das Oblatas; o rueiro de Figueiriñas e o paso polo río Sarela como exemplos de necesidade de actuación.\nO BNG leva ao Pleno as reclamacións para arranxar as deficiencias das obras da rotonda de Conxo


Entrevista. Rompendo os teitos de cristal - Asociacion Irimia\nLimiar / Revista Irimia / Entrevista. Rompendo os teitos de cristal\nPublicado por María Illa | 10 Abr, 2019 | Entrevista ou páxinas centrais, Revista Irimia\nElena Vázquez Cendón, nacida en Ourense, é hoxe profesora de Matemática Aplicada e Decana da Facultade de Matemáticas da USC. É notable a súa faceta de divulgadora científica en galego, autora de importantes publicacións, membro do Consello da Cultura Galega e colaboradora de iniciativas para o impulso da ciencia entre a xente moza. Conversamos con ela sobre problemas, realidades e desafíos da ciencia en Galicia e con nome de muller\nOnde nace esta inclinación polas matemáticas?\nFoi tan importante a escola como certas disposicións naturais. Tiven a sorte de ter mestres e mestras brillantes de matemáticas, física e química, no instituto e na EXB. Xogaba coas matemáticas, dándolles aulas ás bonecas na xastraría de meu pai, usando o xiz de marcar as teas para pintar na mesa de cortar. Sentíame cómoda cos números e as operacións. Coa ortografía non podía facer axiomas: eu quería unha regra para saber por que barco era con b e non con v. As matemáticas dábanme seguridade. Despois pensei que me orientaría para a física porque me gusta resolver problemas que teñan que ver coa realidade. E a física explicaba cousas. Pero con quen máis próxima me sentín foi coa miña mestra de matemáticas. Fun moi afortunada co profesorado que me guiou.\nSinto un gran respecto polo profesorado de ensinanza media. Ultimamente introduzo as miñas conferencias dicindo que son estudante do IES As Lagoas de Ourense, da promoción do 80-84, porque esa etapa foi moi importante para min. Deixoume unha fonda pegada para chegar a esta área das matemáticas que me apaixoa: a matemática industrial.\nNon rexeitemos os erros, pois indican algo novo que está por aparecer\nNon che vou preguntar polos atrancos que atopaches como muller científica, senón pola riqueza de ser muller e científica…\nEu non podo pensar sen ser muller, como non podo pensar sen ser de Ourense, ou de Santiago por acollemento. Na miña traxectoria como estudante e como científica, probei toda clase de sabores: o sabor de comprender, o sabor de ser escoitada con recoñecemento, de estar propondo solucións que fan avanzar e aprender. Establecín, xa que logo, alianzas que permiten abrir camiños de entendemento e oportunidades, tamén cando dirixín teses, por exemplo. Tiven pola contra que afrontar certa resistencia por ser muller nova, pero aprendín ben axiña a ter seguridade e a compartir as inseguridades. Estas inseguridades téñenas tanto homes coma mulleres, o que pasa é que con nós poden bater, aínda que non sexamos moi conscientes, cun certo “síndrome da impostura”, que nos obriga a querer dar o nivel, a xulgarnos con moita dureza e a precisar aprobación. Se a túa contorna, pola contra, ratifica que es unha muller competente, aínda que cometas erros e aínda que o teu expediente sexa “normal”, esa incomodidade pode superarse perfectamente. No meu caso tiven a sorte, xa como investigadora, de que o meu director, Alfredo Bermúdez, me impulsou e soubo transmitir a importancia da creatividade, da imaxinación e dos retos.\nElena (centro) coa vicedecana Rosana Rodríguez, á esquerda, e a secretaria Beatriz Pateiro\nPara crear coñecemento orixinal, novidoso, é claro que é importante a creatividade, pero tamén os erros, ensaios e intentos previos.\nA creatividade, como a colaboración, son ingredientes esenciais da matemática, non sempre explicitamente recoñecidos. Pero son vitais, tan vitais como o valor do erro. Moitas cousas nacen dun erro, de pensar en algo que estaba mal. Non deberiamos rexeitar os erros porque son indicadores de algo novo que está por aparecer. Eu penso que, no meu caso, esa contorna da xastraría e as bonecas fíxome aprender que é tan importante facer como saber desfacer. Nun traxe, o fío hai que pasalo do revés, para non danar o tecido, e facer moitas probas. Desfacer é parte do traballo. O primeiro que me aprendeu a miña mai ao coller unha agulla é que había que coidar a tea porque ao mellor había que desfacer. Foi das primeiras cousas.\nComa mulleres caemos na “síndrome da impostura”, sempre obrigadas a “dar o nivel”\nCres que as mulleres atopan máis difícil convivir con este erro necesario, por exemplo, no eido da informática?\nSi, coa programación informática nótase moito. Nada vai saír á primeira e o compilador, que é o programa no que se deseña o código informático, marca todos os erros en vermello. Eu vexo que agora, e esta é tamén a teoría dunha muller india que lidera o proxecto “Girls who code”, Reshma Saujani, estamos facendo homes valentes e mulleres perfectas, e que é por este motivo que elas son aínda minoría na informática. Porque ninguén programa sen erros. Para os homes, a informática é un reto e o compilador, un aliado. Sen embargo, as mulleres, con todos eses erros marcados en vermello, cuestiónanse, dinse “non fuches quen de escribir isto ben”. Eu penso que a min isto nunca me pasou porque eu tiña que respectar o revés do pano, crieime collendo antes unha agulla e o xiz ca un bolígrafo. Pero cando un programa non funciona, un home di “O programa non funciona”, mentres que unha muller adoita dicir “Non sirvo para isto”. E é o mesmo programa que non funciona. Considero moi importante, xa que logo, que neste mundo do “gústame”, compartamos e contemos os nosos erros, as cousas nas que non temos éxito, porque os erros forman parte da aprendizaxe. E se isto non se aprende de pequeniños, ten danos realmente tóxicos. Quedará a frustración sen superar para o primeiro “non”. Se cadra, non se explica o suficiente que as persoas que nos dedicamos ás matemáticas resolvemos os problemas a lapis, buscando varios camiños. A aprendizaxe é iso, ir tachando os camiños que non funcionan.\nComo científica galega, como lle tomas o pulso á posibilidade de facer e contar a ciencia en galego?\nPois dito con linguaxe matemática, penso que é trivial. Reivindicábao tamén o outro día no Consello da Cultura Galega, nunha comisión que teño o privilexio de presidir e na que está tamén Ángel Carracedo. Facer ciencia en Galicia e divulgala e non facelo en galego sería como renunciar a algo estrutural. As vantaxes, ademais, son claras: reduce distancias e pon en valor algo que é colectivo. E non esquezamos que nos permite introducir no diálogo a os colegas de fala portuguesa. O único caso no que me apeo da divulgación en galego en Galicia é se todo o auditorio é de fóra e non vai haber xeito de que me entendan. Pero se non, vai de seu.\nNon hai marcos entre as matemáticas e a lingua, por máis que algún queira chantalos\nQue proxectos desenvolvedes desde a facultade que vencellen ciencia, ensino e galego?\nComo decana, procuro implicarme en proxectos que constrúan pontes entre o ensino medio e superior. Nesta liña temos Estalmat, a iniciativa para impulsar o talento das mozas e mozos de 12 a 15 anos que gozan coas matemáticas. Nós poñémoslles retos diante, para empoderar esta xente moza. Estalmat, ademais, evidencia que o problema de comprensión das matemáticas non ten que ver co galego. É máis, este ano un estudante de doutoramento indio explicoulles un teorema en inglés e estaban encantados de entendelo. Por outra banda, promovemos o proxecto audiovisual Explícoche 2.0, no que pedimos que nos envíen vídeos no que se explique calquera asunto, historia ou concepto relacionado coas matemáticas en dous minutos e medio. O único requisito, ademais do formato e da duración, é que a lingua condutora ten que ser o galego. Con esta experiencia sentimos que cando hai algunha eiva na lingua, tamén a hai na montaxe do vídeo, ou na comprensión do concepto que se está a transmitir. Trátase de conectar tecnoloxía, comunicación, lingua e mates, iso é a riqueza, non ir delimitando leiriñas: non hai marcos entre as matemáticas e a lingua, por máis que algún queira chantalos…\nFinalmente, por que está tan presente Fontán no teu traballo, sobre todo como divulgadora, e por que é tan importante esta figura?\nEu falo de Fontán como admiradora matemática, pola xenialidade de percorrer Galicia durante 17 anos a cabalo e burro para triangular Galicia e crear unha carta xeométrica científica. Baséase na evidencia de que medir ángulos é máis exacto ca medir lonxitudes, para o cal fixo uso do teodolito, ferramenta que sería un dos cen obxectos que nos identifican como galegos e galegas. A carta final contén 8 000 topónimos situados cunha precisión abraiante para estar confeccionada hai xa máis de 200 anos. Este home púxolle rostro a Galicia con precisión científica, e eu achegueime á súa figura como catedrático de matemáticas sublimes. Pero descubrín, moi logo, o gran valor social en Fontán. E é que non o fixo como matemático, senón como galego comprometido co desenvolvemento de Galicia. El cría que o desenvolvemento só era posible cunha mellora das comunicacións, e esta pasaba por coñecer a orografía. E, de novo, a importancia dos mestres: o seu foi o matemático Rodríguez, que participara na medida do meridiano de Greenwich, e que lle puxo o camiño polo que el camiñou. E, por certo, a Carta Xeométrica non tería sido posible sen a leal e constante colaboración do irmán de Fontán, que medía as diferentes presións atmosféricas, con Noia como punto de referencia, para sacar as altitudes.\nFontán fai a Galicia un referente. Foi o primeiro territorio do Estado español cun mapa científico. Os primeiros, ademais, en utilizar o metro como unidade de medida. Dámoslle as grazas con gratitude científica, social e cultural e tamén porque serve de engado para a xente moza. Cando lles preguntei nunha charla aos nenos e nenas de Portas que era o que máis lles gustaba do seu veciño, dixeron que o seu entusiasmo. Pola súa banda, o propio Fontán afirma na súa autobiografía que a pegada do seu mestre é precisamente iso, o entusiasmo polo coñecemento. Ás veces, para ver, hai que mirar coas lentes dos pequenos, sen dúbida.


Un futuro para o Barrio do Cura – Brétemas\nUn futuro para o Barrio do Cura\n23 de Maio de 2018 /0 Comentarios/en Arquitectura, Artigos, Artigos Faro de Vigo, Memoria, Política, Vigo /por bretemas\nDedico o artigo da semana en Faro de Vigo a reclamar un futuro para o Barrio do Cura:\nPaso case todos os días por diante da casa onde nacín, no número 39 da rúa Pi e Margall, un edificio de baixo, un andar e bufarda, onde viviamos de alugueiro tres familias numerosas gozando dun patio co seu pombeiro onde enraizou un xasmín. A casa centenaria, moi característica das construídas na primeira estrada de Baiona, na proximidade do cemiterio de Picacho, aquel que con moita retranca gabara Valentín Lamas Carvajal por contar «con porta cara o mar», hai quince anos foi derrubada, reconstruída con catro andares e conservada só a fachada orixinal. E cada día non podo evitar que o aroma da memoria, ese almacén poderoso e inconsciente que nos acompaña, active a lembranza do pulo daquel barrio de xente humilde que viviamos a carón do Paseo de Alfonso e da fonte da Falperra, amparados pola torre da Panificadora e a maruxía do Berbés, a dous pasos do Vigo Vello. Un barrio hoxe arruinado, desaparecido, degradado, irrecoñecible para os que fomos os seus veciños e veciñas durante décadas.\nApenas quedan rastros nas poucas fachadas conservadas dun barrio con moita vida do noso señor. Contaba con dous fornos, o mítico do «Barrio do Cura» (conservado agora como marca da mellor tradición panadeira viguesa) e o da Oliva, a carón da igrexa evanxelista, e unha confeitaría e dozaría clásica, a de Ramos, aínda aberta. Unha veciñanza que se subministraba en catro tendas de ultramariños con libreta: a de Ramón, a de Julia, «La aldea» e a de Adelina, a única que continúa hoxe, ademais da carnicería de Concha, protagonista dun acontecemento tan tráxico como inesquecible. Un barrio que tiña varias tabernas de toda a vida, apenas liñas na memoria: «La Cosechera», «El Barajero», «Bar Madrid» e a coñecida de Armando, na calexa das Angustias (aínda por fortuna conservada), sempre a rebentar polo seu condado e polos callos. Un barrio que mantiña a drogaría de don Cayetano, o obradoiro do zapateiro, a ferraxaría industrial dos Sanmartín, a fontanería, a moblaría, a farmacia, mais tamén contaba coa funeraria de Fábregas (que metía moito medo), cunha imprenta, cunha xastrería, coa tenda de Televisores Iglesias, coa libraría Almoneda dos Álvarez Blázquez, o que sería a sede de Edicións Castrelos, con varios salóns de peiteado e barbarías, e co Estanco (quiosco tamén) de Maruja, ao pé da calexa do Barrio do Cura, tan decisivo na nosa formación como lectores, onde tamén se collían puntos para as medias e se cambiaban as novelas de Marcial Lafuente Estefanía e Corín Tellado.\nO noso barrio mudara moito coa urbanización a comezos dos setenta do chalé dos Redentoristas, que daba ao Campo do Gas, tamén construído cando se abriu Torrecedeira. Probablemente nese momento foi cando comezou o devalo daquela edificación aberta centenaria, e a mudanza da súa veciñanza, sendo substituída pola pechada actual, que a converteu nunha rúa escura sen o encanto doutrora. Proceso agravado hai unha década cando comezou o traslado do asilo ás instalacións de Alcabre e a compra dalgunhas «casas afectadas» na rúa Llorente pola actuación anunciada por Karpin no Barrio do Cura. Dende entón o barrio, coa ocupación dos edificios do asilo por persoas sen casa que alí procuraron acubillo, como por transeúntes ocasionais (nun claro efecto chamada) ou persoas con adicións e dificultades, comezou a degradarse de forma imparable, ao que non foi alleo que sucedese outro tanto na rúa Falperra, ao fío da actuación prevista sine die na Panificadora. Espazos arruinados ambos os dous que, ao pé do anovado Vigo Vello, se converteron no rostro agochado da exclusión e da marxinación existente na cidade; mais tamén noutra mostra do fracaso de proxectos urbanísticos até agora inviables fose polo elevado investimento público que requirían, polas dificultades financeiras dos seus propietarios, pola complexidade da súa figura urbanística, tras a anulación do Plan Xeral, ou do seu proxecto arquitectónico.\nUnha degradación a do Barrio do Cura e da Falperra á que urxe poñer remedio. Máis aínda cando esta é unha actuación indispensable para poder ampliar a superficie do miradoiro do Paseo de Alfonso, así como de establecer unha saída de Torrecedeira ao Casco Vello a través da rúa Poboadores. Unha solución que pasaría tanto polo desbloqueo do proxecto deseñado por Alfonso Penela, valorado en cen millóns de euros, o que non semella doado pola dificultade de contar cun novo Plan Xeral de forma inmediata, como por acometer por parte as administracións competentes actuacións integrais no eido das políticas sociais, de vivenda e de seguridade cidadá que atendan ás necesidades das persoas alí instaladas, como levan demandando diversos colectivos cidadáns de apoio. O futuro do Barrio do Cura pasa por non pechar os ollos a esta ruína actual que tanto nos doe.\nEtiquetas: alfonso_penela, barrio_do_cura, berbés, casco_vello, falperra, karpin, lamas_carvajal, panificadora, torrecedeira\nhttps://bretemas.gal/wp-content/uploads/2018/05/Barrio_do_Cura_e_Paseo_de_Afonso.jpg 243 318 bretemas https://bretemas.gal/wp-content/uploads/2018/09/logobr2-2.png bretemas2018-05-23 08:43:432018-09-24 23:31:55Un futuro para o Barrio do Cura


Servizo de Normalización Lingüística | Concello de Redondela | Paxina 54\nMalos tempos para o audiovisual galego\n2 Marzo 2011 SNL\nPor desgraza o cinema galego, invisible nas salas comerciais, tamén agora vai deixar de estar visible a través dunha plataforma que axudaba a divulgalo en rede e de balde. FLOCOS.TV deixou de existir, e xa non imos ter accesibles os centos de traballos audiovisuais difundidos a través desta plataforma dende o ano 2008. Xa que logo, algunhas das nosas referencias xa non serán válidas.\nDeixar morrer un proxecto tan ambicioso e necesario para a promoción e divulgación da creación audiovisual galega é unha verdadeira mágoa, e unha irresponsabilidade permitir que o traballo e o investimento de persoas e recursos queden ocultos, no esquecemento.\nAgardamos que, polo menos, siga funcionando o proxecto de CINEMAS DIXITAIS, para seguir a darnos a oportunidade de ver o noso cinema en espazos non comerciais.\nE aproveitemos que xorden voces comprometidas que van loitar pola súa recuperación. Agora é o momento de apoialas, e de pedir tamén como consumidores e consumidoras que o cine galego estea nas salas comerciais.\nFarenheit, no Auditorio da Xunqueira\n28 Febreiro 2011 SNL\nO Auditorio da Xunqueira acolleu esta mañá unha función teatral para alumnado de ensino secundario, patrocinada pola Concellaría de Normalización Lingüística.\nTrátase do espectáculo Verbum FARENHEIT, realizado por Limiar Teatro en colaboración con Verbum, casa das palabras e Ponte nas Ondas, inspirado na novela de Ray Bradbury Farenheit 451, pero ataviada con textos literarios de autores galegos (Rosalía de Castro, Vicente Risco, Castelao ou Neira Vilas mestúranse con Manuel Antonio, Martín Códax ou Lois Pereiro).\nVerbum Farenheit é a historia de dous homes, dous presos que comparten un mesmo delito, ler, nunha sociedade onde a lectura está prohibida e os libros son queimados por bombeiros incendiarios. Os libros están, nesta historia, preservados na clandestinidade alén do mar, na terra dos homes libro.\n280 alumnos e alumnas do IES Chapela, IES Illa de San Simón, IES Pedro Floriani e IES Mendiño puideron presenciar esta obra na que se incidiu na liberdade, na necesidade de adquirir coñementos, de ler, e de lembrar os autores literarios como parte esencial da nosa vida e da nosa cultura.\nPódese consultar a unidade didáctica na seguinte ligazón.\nNovas ferramentas en galego\n25 Febreiro 2011 SNL\nA Secretaría Xeral de Política Lingüística e a empresa Microsoft veñen de presentar as versións en galego dos últimos produtos tecnolóxicos: Windows7, Office 2010, Dynamics CRM e Sharepoint.\nEstas novas aplicacións son gratuítas e están accesibles na páxina web da SXPL.\nEstas ferramentas tecnolóxicas garantirán que a nosa lingua estea presente tamén nos programas de maior uso social e profesional, e facilitarán o desenvolvemento das relacións sociais e laborais en lingua galega.\nA campaña denomínase VIVE EN GALEGO, e inclúe sistemas operativos, programas informáticos e outros paquetes ofimáticos de libre descarga.\nPero ademais inclúe un video promocional ben suxerente e reflexivo.\n24 Febreiro 2011 SNL\nTal día coma hoxe, pero en 1837, naceu Rosalía de Castro, a nosa máis grande poetisa.\nA mellor forma de facer que siga viva entre nós é ler a súa obra e continuar a espallala polo mundo. Así que, aínda que todos os días son bos para nos mergullar nas súas composicións, hoxe cómpre dedicarlle especialmente o noso espazo e o noso tempo.\nAproveitamos o traballo feito pola biblioteca do IES San Paio (Tui), lembrando a Rosalía (nai da lingua) e a conmemoración do día da lingua materna.\nE tamén os recursos que nos achega a biblioteca do CEIP Alexandre Bóveda, de Chapela.


A Pobra pon en marcha este curso o programa 'Espazos para familias' - Canal Rías Baixas\nA Pobra pon en marcha este curso o programa ‘Espazos para familias’\nPOBRA> O concello da Pobra porá en marcha o programa Espazos para as Familias. A iniciativa promove a realización de sesións en grupo para familias con menores de tres anos que busquen compartir a súa experiencia.\nEsta iniciativa, dirixida a familias con nenos menores de tres anos, ten por obxectivo crear un espazo común para compartir experiencias educativas e favorecer o desenvolvemento e a socialización dos cativos de forma lúdica.\nAs sesións desenvolveranse os martes en horario de mañá en grupos de dez a doce familais. Serán impartidas por profesionais da asocaición educativa Antonio Gandoy, creada en 2012 para continuar coa labor iniciada co programa Preescolar na Casa xa hai case dúas décadas.\nO cocnello da Pobra xa remitiu cartas ás máis de cento trinta familias do municipio con menores de tres anos. Nos próximos días realizará unha presentación pública para fomentara inscrición no programa que dará comezo en novembro e desenvolverase durante todo o curso escolar.\nEspazos para Familias\nArtigo anterior‘Galaicos’ exponse xa no Museo Arqueolóxico Nacional\nSeguinte artigoFlores e lembranzas no Día de Tódolos Santos para visitar aos que xa non están\nO BNG de Ribeira demanda a mellora de servizos básicos na...\nA Fundación Iberdrola financiará un proxecto de inserción laboral en Amicos


As matemáticas máis reais\n14/05/2012 | Duvi - Diario da Universidade de Vigo\nOs sectores alimenticio, biomédico ou naval benefícianse das aplicacións numéricas e estatísticas\nGrupos de investigación matemática da Universidade achegan solucións aos retos empresariais\nObter o perfil óptimo da temperatura do vapor da auga no interior dun autoclave para a esterilización de latas de atún co obxectivo de minimizar o consumo enerxético e maximizar a retención de nutrientes. Coñecer a viabilidade de lubricar hélices de propulsión lateral de buques só con auga mariña en lugar de aceite. Estudar a porcentaxe de éxito en problemas de transplante de ril ou de medula ósea en pacientes con leucemia o mesmo optimizar a ruta de reparto do leite. Estes retos que se lle presentan a empresas e organismos dos sectores alimenticio, naval ou biomédico, non teñen nada en común, salvo a orixe da súa resolución: a matemática e a estatística aplicadas á xestión de problemas reais. “Hai vinte anos no mundo das matemáticas estas colaboracións eran excepcionais”, explica José Durany, membro do grupo de investigación de Ecuacións Diferenciais e Simulación Numérica da Universidade de Vigo que xunto aos grupos SiDOR e o de Simulación e Control aos que pertencen Jacobo de Uña e Lino Álvarez, respectivamente, conforman a representación viguesa na Rede Española Matemática-Industria, integrada por grupos de investigación de 18 universidades españolas [...].\n[...]A diversificación de sectores cos que colaboran, marca a actividade do grupo SiDOR, Statistical Inference, Decision & Operations Research que ten achegado as súas solucións aos ámbitos biomédico, mariño ou industrial. “No sector biomédico”, explica Jacobo de Uña, “colaboramos co Hospital Xeral de Vigo identificando marcadores contra o desenvolvemento da SIDA o co Instituto Oncolóxico de Porto para estudar a incidencia, idade de diagnóstico e supervivencia ao cancro infantil en pacientes da rexión norte de Portugal”. A estes traballos publicados en prestixiosas revistas científicas, súmanse outros desenvolvidos no sector da pesca e bioloxía mariña e no da fiabilidade industrial. Redución de descartes pesqueiros, melloras na alerta de parasitosis en pesquerías comerciais ou determinación da talla óptima de recollida do mexillón e do percebe, son algúns dos proxectos levados a cabo ou en proceso para o sector mariño. Mentres “coa empresa MGI Coutier estudamos a fiabilidade de compoñentes de vehículos”, explica De Uña, “e con FEIRACO desenvolvéronse proxectos para optimizar a ruta no reparto do leite”.\nO pasado mes de novembro o grupo asinou a súa participación na rede Marie Curie MEDIASRES, financiada pola UE con catro millóns de euros, para a formación nos próximos tres anos de 14 doutores en bioestatística, contando para iso coa participación das farmacéuticas: Glaxo, Novartis e Lundbeck. “Unha iniciativa que nos vai converter en actores dun proxecto apaixonante como é a formación na academia, pero da man da empresa privada, dunha nova promoción de estudantes que serán sen dúbida conscientes da relevancia dos métodos estatísticos e matemáticos na industria global”, sinala De Uña.


Desfibriladores en hoteis\nProxecto SalvaVidas\tnoticia Agosto 07 2014\t Visitas: 1493\nEl Cardiovending é unha iniciativa única en España impulsado polo Proxecto Lifesaver como unha forma de auto-financiamento a través do cal pode obter un desfibrilador, sen ningún custo para a empresa, converténdose no espazo cardioprotegido.\nMoitas empresas e entidades xa se uniron a esta iniciativa baixo a campaña "Consumir por a vida" que equiparon as súas instalacións cun desfibrilador.\nEntre estas empresas acollemos a Rex Hotel en Madrid, o primeiro hotel da capital para implementar Cardiovending nas súas instalacións.\nO Hotel Rex é un hotel se localizas no corazón de Madrid, no medio da Gran Vía, unha situación privilexiada para coñecer todos os recunchos de Madrid e gozar das moitas atraccións da capital.\nAs súas habitacións son cómodas e modernas, con dimensións que se adaptan ás persoas 1, 2 ou 3 pero é a habitación superior con terraza, con vistas á cidade que nos deixou enamorada.\nTodos estes factores fan deste un moi frecuentado por turistas e cun nivel moi alto de lugar ocupación, o que levou o seu equipo magnífica, liderada polo seu director Antonio Pérez, decidiu aplicar este cardiovending en colaboración con Autobar, provedor de Vending e Proxecto Lifesaver.\nCon este acordo, agora o Rex Hotel ofrece un desfibrilador semiautomático para uso externo (AED), xunto co algoritmo cartel que indica os pasos a seguir en caso de parada cardíaca, garantindo cardioproteção por clientes e empregados como a súa prioridade como nos di, é que os seus clientes se sentir cómodo e seguro, "na casa".\nSe desexa máis información sobre Cardiovending póñase en contacto connosco


Jonny Screamer - Desgalipedia\n(Redirixido desde "Jonny Scroto")\nA Desgalipedia te odia!!!\nPrimeira aparición Control do Desciclopedia e a destrucción da sagrada Desgalipedia.\nCreado por Slade e Canuto\nAfiliacións Lord Valdemor, Jimmy Wales, Wikia\nOutros alias ?\nDebilidade Raposos, ratos e monicreques\nAquí quem manda son eu, o administrador maligno e non a dona do site!\n— Administrador maligno sobre os bans de JS\nA Desciclopedia non ten dono.\n— Desciclopedia sobre Jonny Scroto\nBoquirroto hipócrita chorão\n— Desciclope sobre Jonny Scroto\nSon a puta dela e ela é a miña puta.\n— Marcelinha sobre Jonny Scroto\nJonny Screamer, Xoán seboso, João do grito, ou aínda fillo da puta, é un ex sysop da Tramontinapedia. Fan incondicional de bandas de metal pesado e música gótica, Jonny di ser que nin algunha cousa comprada en Lugar ningún, sen etiqueta.\n1.1 Desciclopedia e a súa lista de inimigos declarados\n1.2 Impeachment de Jonny Scroto\n2 Grandes fallos da porca berrante\n2.1 Controversia Jonny Screamer\n2.2 Artigo 28.000\n2.3 Desgalería de cousas que Jonny fixo por aí\n3 Listas de pessoas mais fodas da Antidesgalipedia, segundo el\nJonny Screamer demostrando ser un gótico emo.\nAlcumado cariñosamente de JS (en realidade é que ninguén ten a paciencia de estar escribindo Jonny Screamo toda hora, e ter que estar recordando que non ten H no nome, e como escribir "Screamo", en fin), naceu na pacata Sorocaba con nome de bautismo Chico Tripa, caeu nunha poza de fariña cando neno e por iso, alén da avantajada gordura, desenvolveu tiques nerviosos de personalidade.\nDurante a súa difícil adolescencia, virou emo onde foi presentado ao nefasto mundo underground onde aprendeu todo o que precisaba para sobrevivir. Un día, Jonny descobre a Tramontinapedia. Finalmente un sitio onde podería pór para fóra toda a súa rabia xuvenil en forma de artigos de Tibia. Logo a primeira semana xa saíu votando en todos os recunchos sen nin idea do que estaba facendo, xa mostraba a que veu.\nDesciclopedia e a súa lista de inimigos declaradosEditar\nJonny reclamando do banimento recibido polos kohlmunistas por ofender medio mundo e pensar ser o foda que nunca foi. A xustiza tarda pero non falla.\nAo contrario da súa sobriña de orixe descoñecida que todo o mundo sabe que traballa nun cabaré, Jonny nutre un odio incondicional por gays, pero así como ela, el odia cousas de home e está chor que todolos ando polos cantos.\nJonny é apuntado pola Operación ágape como axudante do vilán Slade principal peza no proceso conspiratório de diversos desysops do sitio web, conspiración esa, comprada por moito diñeiro e soldados fieis do Xeneral Black. A pesar diso, Jonny nega calquera implicación co suicidio dos inimigos da sagrada Desgalipedia.\nReacción dun usuario ao ser expulsado por Jonny Scroto e a súa pandilla.\nOutra persoa bloqueada por mimimi\nImpeachment de Jonny ScrotoEditar\nJonny foi proscrito durante 6 meses por ofensas. Pero como el burlouse bloqueo e fixo unha pandilla ademais de vandalizar a sagrada Desgalipedia, o tempo aumentou para o mesmo usado para ditadores, 24 anos de prisión.\nNo MSN, ofendeu o responsable do maior erro da historia de internet. As probas poden ser vistas aquí e Jonny que desysopou dous usuarios do chat da Tramontinapédia. Ademais, Jonny dimitiu todos os moderadores do chat e cambiou o nome a Sexo Gay - Pintudos e Gordinhos.\n11h45min de 12 de febreiro de 2012 Administrador maligno (Conversa | contribucións) cambiou as configuracións do bloqueo para Jonny (Conversa | contribucións) cun tempo de duración de 24 months (creación de contas deshabilitada, bloqueo automático deshabilitado) (burlouse bloqueo, ofendeu users, abusou do chat oficial da DP, etc, etc, etc.)\n09h35min de 13 de febreiro de 2012 Tyler Durden (Conversa | contribucións) bloqueou "R3KC4RC (Conversa | contribucións)" con tempo de duración en "indefinido (creación de contas deshabilitada)" (Mal uso de múltiples contas (sock puppets): Compartir iP usuario proscrito Jonny.)\nO impeachment de Jonny Scroto foi exhibido en directo pola Rede Globo, para todo o país unha votación foi aberta e o auditor foi ben cruel en puni-lo coa pena de 24 anos de bloqueio. Jonny era representante dos tramontinos nas redes sociais e se pensou moito co poder e fixo un polémico comentario, dicindo "o propietario da Tramontinapedia (eu) vai ser expulsado".\nJonny é un traidor da comunidade e actuou con maior infantilidade do mundo ao facer esta merda tramontinada e o seu impeachment serviu como un balde de auga fría xa que el amaba ofender outros en Facebook. Ao final, os policías da Galicia, vendo o insulto e que Jonny foi desysopado, o levaron para a cela de prisioneiros políticos e foi condenado a 6 meses, mentrestanto, a pena foi a 1 ano. Jonny foi xulgado novamente e colleu 24 anos, perpetua na Internet.\nA rapaza que está a carón del é definitivamente lesbiana. Unha fazaña que só Jonny e Kohl podían facer.\nActualmente en 2012, Jonny vive como esmoleiro polas rúas dunha cidade descoñecida do interior de São Paulo. Tras o seu banimento, el entrou en depresión e quedou tolo despois de que pasou a tomar altas doses de gardenal mesturado con quick amorodo, nescafé e leite en po. Actualmente vive polas rúas da capital paulista catando papel e xuntando latas de refrixerante de aluminio para pagar a conta de internet móbil que utiliza no seu ordenador fudido para poder vandalizar a sagrada Desgalipedia.\nJonny, despois de que ficou sabendo que foi expulsado, e que non tiña máis como "ser o dono da Desciclopedia", se matou.\nNa virada do ano, a cidade de São Paulo sufriu con fortes choivas onde enxentes arrastrou todo por diante, e á súa vez, Jonny vivindo nas rúas debaixo de pontes e viadutos, case perdeu a vida nunha enxurrada, unha forte choiva trouxo unha xigantesca enchente onda arrastrouno cara fondo do río Tietê. O que sabe sobre a súa rutina é que durante a noite, que vai ata a porta da igrexa para poder tomar o caldo, e pronto cedo na alborada do día, Jonny vai correndo directo para calzada dunha panadería de un vello portugués onde adoita sentarse alí a fin de gañar algunhas sobras dos clientes daquela rexión.\nDesde entón, Jonny vive só xa fai 1 ano, cando nunha fermosa mañá soleada, estaba durmo na entrada dun supermercado ao lado dunha tala de lixo enferrujado no que estaba cheo de papel fronte un terreo baldío, cando tivo unha boa sorpresa, un grupo de usuarios prohibidos por el os tempos de Tramontinapedia xogaron gasolina no corpo del e ater lume.\nGrandes fallos da porca berranteEditar\nControversia Jonny ScreamerEditar\nUsuarios tamén perseguidos e proscritos polo Dono da Desciclopédia.\nA controversia Jonny Screamer foi un caso policial en que Jonny Screamer sufriu un impeachment da consideración de dono da Tramontinapedia ao ofender moito en Twitter, Facebook e basicamente, traizoou a comunidade dicindo que el era dono dela. Jonny foi desmascarado pola sagrada Desgalipedia e se revelou un hipócrita, que actuou como outros usuarios prohibidos. A controversia xurdiu a mediados de xaneiro e febreiro de 2012.\nJonny xa foi acusado varias veces de panelagem. Vexamos users que mantén procesos contra el:\nHelmut Kohl: O escándalo da coacción de café en Múnic, Jonny pasou rexistros de MSN mostrando unha suposta tentativa de Coronelismo e votos de monicreques alemáns por parte de Helmut Kohl, o que culminou na morte do ex-chanceler pisoteados por patacas.\nSarah Winchesther: calumnias e difamación, ademais de acusacións de panelagem xunto á doutros usuarios supostamente vinculados á sociedade das tixolas.\nMarcelinha: Persecución, masturbación e acoso moral.\nOutros usuarios: entre eles o mestre das artes Goku foron intimidados por Jonny Screamer. Tamén fixo unha usuaria moi excelente cometer suicidio, e outros usuarios suicidarense.\nMomento máxico no que se creou o artigo 28.000 na Desciclopedia. (Fai clic na foto para ampliar)\n— Desciclopedia sobre grandes fallos da porca berrante\nO que ganhei após terminar o artigo\n— Jonny Scroto sobre esse artigo\nO artigo 28.000 é un artigo feito apresuradamente por ser o artigo número 28.000 da Desciclopedia polo Jonny Scroto, o que significa que os moderadores malvados están moi ocupados a ulir gatiños e a loitar contra mafagafos de Acre e non lles importa este gran momento para o sitio, que engadirá algo á túa vida. Mentres se escribía este artigo, 50 persoas no mundo, posiblemente xaponesas, morreron xogando a un xogo de Super Mario, o que te comeu detrás do armario e Ana Maria Braga investigou 10 receitas diferentes de tartaletas de maracujá para presentar en Mais Você.\nSegundo as investigacións levadas a cabo pola unión de creadores de artigos número 28.000 nas enciclopedias de internet, hai máis de 8 mil artigos número 28.000 en toda internet, pero ningún deles foi creado en ningunha copia bastarda da Tramontinapedia como Desgalipedia[Cómpre referencia] ou Malucopédia, porque os seus creadores consideran que o número 28.000 non ten sorte e prefiren manter un número inferior a 100 nas súas enciclopedias. Calcúlase que a persoa que máis artigos creou 28.000 en internet foi o feo e estúpido motorista gordo que chama a mamá mentres ía en bicicleta.\nDesgalería de cousas que Jonny fixo por aíEditar\n"Jonny Desciclopédia", será que o nome "Desciclopedia" o deixa máis famoso?\nAquí, Jonny Scroto declara toda a súa "onipotencía" sobre como foi foda ao facelo. Pero este feito, non o fai mellor editor que ningún de nós aquí!\nListas de pessoas mais fodas da Antidesgalipedia, segundo elEditar\nJonny era coñecido como a madriña máxica do mal.\nEu mesmo, porque son foda!\nMarcelaGaynardo24, a miña moza!\nmembros de Tramontinapédia\nO famoso libro Como convertirse nun fillo da puta xa está dispoñible nas librarías no mercado. Compra-o agora a só 4,99 Euros!\nTraído desde "https://desgalipedia.org/index.php?title=Jonny_Screamer&oldid=166109"\nÚltima edición o 26 de febreiro de 2021 ás 19:10\nA última edición desta páxina foi o 26 de febreiro de 2021 ás 19:10.


O ‘street basket’ galego cítase en Lugo – Guido Álvarez Parga\nÉ de sobra sabido que en Lugo o baloncesto é relixión e lenda. Señoras que resolven partidos do Breogán cos seus polgares, películas de Federico Luppi no vello Municipal e nas costas do Parque, pais e fillos vestindo a mesma camiseta de cor celeste, un apartado nos DNIs lucenses para saber se es de Maristas, do Sagrado, de Triscos ou de Estudiantes (por dicir algúns)… así enténdese a vida na cidade das murallas.\nTamén é de sobra sabido que se ben o Breogán é o deus que nos guía, o baloncesto lucense é moito máis que o amado clube que nos une e nos identifica polo mundo adiante.\nO baloncesto de rúa é seguramente un dos principais elementos, e nos anos 90 viviu un capítulo moi especial e que ninguén esquece. Os “3×3 deporte na rúa” eran torneos de dimensións espectaculares e que nunca máis se repetiron na cidade salvo nos moi primeiros anos do século XXI. Para que os máis novos se fagan unha idea: había canastras cada 10 metros dende Ramón Ferreiro ata as Costas do Parque!! Impresionante.\nDe todo aquilo quedaron só algúns redutos de resistencia, iso si, cunha enorme concentración popular. Remataron os 3×3, pecharon ó público o patio dos institutos, borraron do mapa a xenial cancha do Campo Castelo… e das grandes só quedou a Pista Vermella. A trincheira dos amateurs, que como ben di a palabra somos os que máis amamos o deporte.\nNesta última década e media esta pista que xa era mítica, elevou o seu estatus a templo do basket ó aire libre. Lugar de encontro, de integración, de socialización e de amor ó deporte. Vaise xogar, vaise falar, vaise facer amigos e sobre todo a osixenar corpo e mente.\nPor ela pasaron míticos xogadores como Jorge Racca, sobre ela escribiron outros como Álex Llorca, e nela curtíronse titáns do pasado e presente do baloncesto lucense (Esteban Gómez, Devin Wright, Adrián Chapela, os irmáns Quintela, etc…). É un símbolo de identidade de todos e para todos.\nAgora varios dos gardiáns das chaves da pista, liderados por Adrián López González, preparan este evento que se augura histórico. ¿Unha primeira pedra para recuperar o tempo perdido dende os 90?\n4×4, concursos de mates e triplos, espectáculos de baile, camisetas, bebidas, premios e moito ambiente… xa queda menos para o gran torneo do que vai de século XXI!\nLembrade: 11 e 12 de xuño, na rúa Cornubia de Lugo (para os que veñades de fóra)… Chamade ó 660305630 ou ben escribide a pistarojalugo@gmail.com\nMáis información tamén na páxina de facebook Pista Roja Lugo!


Orde do DOG nº 88 do 2013/5/8 - Xunta de Galicia\nDOG Núm. 88 Mércores, 8 de maio de 2013 Páx. 14984\nA Consellería de Economía e Industria é o órgano encargado de exercer as competencias que, en materia de comercio interior, o artigo 30.I.4 do Estatuto de autonomía de Galicia atribúe á nosa comunidade autónoma.\nO Decreto 324/2009, do 11 de xuño, polo que se establece a estrutura orgánica da Consellería de Economía e Industria, indica que lle corresponde á Dirección Xeral de Comercio a planificación, coordinación e control das competencias da Consellería en materia de comercio interior.\nMediante a Orde do 11 de xuño de 2012 convocáronse seis bolsas de formación na Dirección Xeral de Comercio coa finalidade de que as persoas que tivesen unha titulación universitaria de segundo ciclo ou grao superior complementasen os coñecementos teóricos adquiridos nos seus estudos cunha formación práctica que lles permitise afrontar con maiores garantías o seu futuro profesional.\nAbórdase a necesidade de dar continuidade a esta actuación formativa, desde una dobre perspectiva. Por un lado, consolidar este mecanismo como un sistema eficaz de formación previo ao acceso á vida laboral. Por outra banda, neste contexto de crise económica, permitir aos/ás mozos e mozas con titulación universitaria de segundo ciclo ou grao superior obter unha formación practica no campo da actividade comercial que lles permita un mellor acceso ao mercado laboral.\nNeste senso, por medio desta orde establécense as bases da convocatoria de catro bolsas de formación na Dirección Xeral de Comercio para o ano 2013 co mesmo ámbito subxectivo de aplicación que a de 2012.\nPor outra banda, coa finalidade de que as persoas adxudicatarias das bolsas poidan comezar canto antes a súa formación, prevese a tramitación do procedemento de concesión das bolsas pola vía de urxencia, polo que se reducen á metade (5 días) os prazos para efectuar os requirimentos de emenda, presentar reclamacións á lista provisional de puntuacións, poñer de manifesto o procedemento ás persoas interesadas e aceptar as bolsas.\n1. Esta orde ten por obxecto aprobar as bases polas que se rexerá a concesión de catro bolsas de formación na Consellería de Economía e Industria da Comunidade Autónoma de Galicia, na Dirección Xeral de Comercio, para as persoas tituladas que se especifican no anexo I, e proceder á súa convocatoria.\n2. O importe total que se habilita para esta convocatoria ascende a 26.810,62 € que se imputará ás aplicacións 2013.08.02.751A.480.0, «formación en materia de comercio» (25.200,00 €) e 2013.08.02.751A.484.0, «cotas sociais para formación en materia de comercio» (1.610,62 €) dos orzamentos xerais da Comunidade Autónoma para 2013, e que se destinará ao pagamento das persoas bolseiras e das cotas da Seguridade Social.\n3. En cumprimento do Real decreto 1493/2011, do 24 de outubro, polo que se regulan os termos e as condicións de inclusión no réxime xeral da Seguridade Social das persoas que participen en programas de formación, en desenvolvemento do previsto na disposición adicional terceira da Lei 27/2011, do 1 de agosto, sobre actualización, adecuación e modernización do sistema da Seguridade Social, destinaranse 1.610,62 €, en concepto de cotizacións á Seguridade Social por parte da Consellería de Economía e Industria por continxencias comúns e profesionais.\n4. Ao abeiro do disposto no artigo 37.bis da Lei 7/2004, do 16 de xullo, galega para a igualdade de mulleres e homes (engadido pola Lei 2/2007, do 28 de marzo, do traballo en igualdade das mulleres e homes), reservarase o cincuenta por cento das prazas para mulleres que reúnan os requisitos exixidos nesta convocatoria, que accederán á quenda reservada só se non hai suficientes solicitudes de participación das mulleres. Se non hai suficientes solicitudes de mulleres, as prazas cubriranse con homes.\n1. Para poder ser beneficiaria/o da subvención deberá presentarse unha solicitude dirixida á Consellería de Economía e Industria axustada ao modelo normalizado que se inclúe como anexo II, que irá acompañada dos documentos que se especifican no artigo 7 das bases reguladoras.\n2. A Consellería de Economía e Industria velará polos datos de carácter persoal que serán obxecto de tratamento, e para eses efectos procederase á súa incorporación a un ficheiro que cumprirá as exixencias da Lei 15/1999, do 13 de decembro, de protección de datos de carácter persoal, e adoptaranse tanto as medidas de seguridade técnicas como organizativas.\nOs datos non serán obxecto de cesión a terceiros. No entanto, a Consellería de Economía e Industria revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso.\nDecláranse recoñecidos e poderán exercerse os dereitos de acceso, cancelación, rectificación e oposición por escrito e achegando identificación suficiente ao seguinte enderezo, Edificio Administrativo San Caetano, San Caetano, s/n, 15704 Santiago de Compostela, ou ben mediante o procedemento habilitado para o efecto e que se poderá atopar na guía do cidadán da páxina web da Xunta.\n1. As solicitudes presentaranse no rexistro da Xunta de Galicia, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se subscribise o oportuno convenio, ou polos restantes medios previstos no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común.\nAs solicitudes tamén poderán presentarse vía electrónica. O formulario normalizado de solicitude, composto polos anexos II, III e IV que figuran como anexos das bases reguladoras, estará dispoñible na sede electrónica da Xunta de Galicia, https://sede.xunta.es, para a súa tramitación electrónica completa.\nPara a presentación na sede electrónica dos devanditos formularios admitirase o DNI electrónico da persoa solicitante ou representante legal, ou calquera outro sistema de sinatura electrónica aceptado pola sede. O dito formulario deberá ser cuberto en todos os seus campos sen engadir novos datos, emendar, variar ou riscar o seu formato orixinal. En caso contrario, as solicitudes non se admitirán a trámite.\nNo suposto de que a persoa solicitante non dispoña de sistema de sinatura aceptado pola sede electrónica, admítese igualmente a presentación da solicitude en formato papel unha vez cuberto o formulario en formato pdf dispoñible na sede que irá asinado nos lugares sinalados no punto 1 deste artigo.\n2. O prazo para a presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Para estes efectos, entenderase que o prazo vence o día cuxo ordinal coincida co que serviu de partida, que é o de publicación no Diario Oficial de Galicia e, se é festivo, o primeiro día hábil seguinte.\nSobre este procedemento administrativo, que ten o código IN225A, poderase obter documentación normalizada ou información adicional na Dirección Xeral de Comercio, a través dos seguintes medios:\nb) No teléfono 981 54 55 94 da devandita dirección xeral.\nc) No enderezo electrónico cei.dxcomercio@xunta.es.\nAsí mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Economía e Industria 981 54 43 41.\nBases reguladoras para a concesión, en réxime de concorrencia competitiva, de catro bolsas de formación na Dirección Xeral de Comercio para o ano 2013\nA Dirección Xeral de Comercio elaborará un programa formativo que integrará principalmente aspectos relativos á actividade comercial, o estudo e análise da pequena e mediana empresa comercial, e o sector da distribución e as estruturas comerciais. O programa formativo poderá estenderse a todas aquelas materias sobre as cales o centro directivo ten competencia e, en concreto, a artesanía.\nO programa formativo desenvolverase ao longo do ano 2013 cunha duración máxima de nove meses, contado desde a data da incorporación das persoas bolseiras ata o 30 de decembro.\n1. Para a concesión destas bolsas destínase un crédito de 26.810,62 € que se imputará ás aplicacións 2013.08.02.751A.480.0, «formación en materia de comercio» (25.200,00 €) e 2013.08.02.751A.484.0, «cotas sociais para formación en materia de comercio» (1.610,62 €) dos orzamentos xerais da Comunidade Autónoma para 2013, e que se destinará ao pagamento das persoas bolseiras e das cotas da Seguridade Social. O importe de cada bolsa non excederá a cantidade de 7.000 euros.\nPoderán optar á concesión destas bolsas as persoas que reúnan os seguintes requisitos:\nCada bolsa estará dotada con 6.300,00 euros brutos, distribuídos en pagamentos mensuais, a razón de 900 euros por mes.\nA formación terá lugar nas dependencias da Dirección Xeral de Comercio ou dos departamentos territoriais da Consellería de Economía e Industria, en xornada de mañá.\na) DNI da persoa solicitante e certificado de empadroamento, só no caso de que non dea o seu consentimento para que o órgano instrutor comprobe os seus datos de carácter persoal, por medio de conexión telemática co servizo horizontal de acceso aos sistemas de verificación de datos de identidade e de residencia do Ministerio da Presidencia (de acordo co disposto nos artigos 2.2 e 3.2 do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos).\nPara eses efectos, a persoa solicitante poderá cubrir a declaración que figura no modelo normalizado de solicitude. No caso de non prestar o seu consentimento, deberá presentar fotocopia compulsada do documento nacional de identidade e do certificado de empadroamento.\nb) Documento acreditativo do nivel de coñecemento do idioma galego. Só se lles concederá validez aos cursos ou titulacións homologados polos órganos competentes en materia de política lingüística.\nc) Título académico ou xustificante do pagamento dos dereitos para a súa expedición.\nd) Certificación académica persoal de carácter oficial.\ne) Curriculum vitae da persoa solicitante en que se relacionen os estudos cursados e, se é o caso, a súa experiencia profesional, así como os documentos acreditativos dos méritos alegados.\nf) Declaración expresa sobre a concesión ou solicitude doutras bolsas ou axudas financiadas por calquera administración, institucións ou entes públicos, nacionais ou internacionais (anexo III).\ng) Declaración responsable de non estar incursa/o en ningunha das circunstancias previstas no artigo 10 da Lei de subvencións de Galicia (anexo IV).\nh) Declaración responsable de non ter emprego remunerado nin gozar doutra bolsa (anexo IV).\n3. Os/as beneficiarios/as das bolsas de formación na Dirección Xeral de Comercio quedan exentos/as de achegar os xustificantes do cumprimento das obrigas tributarias e fronte á Seguridade Social, e de non ter pendente de pagamento ningunha outra débeda coa Administración pública da Comunidade Autónoma ou ser debedor/a por resolución de procedencia de reintegro.\n4. De acordo co disposto no artigo 35.f) da Lei de réxime xurídico das administracións públicas e do procedemento administrativo común, non será necesario presentar a documentación xurídico-administrativa que xa estea en poder desta consellería, sempre que se manteña vixente e se identifique nos formularios de solicitude o ano de presentación e o código de procedemento administrativo para o cal foi presentada.\nNo suposto de imposibilidade material de obter a documentación conforme o punto anterior ou se se constata a súa invalidez, o órgano competente poderá requirir a persoa solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.\n1. A presentación da solicitude implica o coñecemento e a aceptación destas bases reguladoras e da orde de convocatoria e, de conformidade co artigo 20.3º da Lei de subvencións de Galicia, comportará a autorización da persoa solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos.\nDe conformidade co mesmo artigo, se a persoa solicitante indica que certa documentación que se deba usar neste procedemento xa está en poder da Administración, a presentación da solicitude implica a autorización ao órgano instrutor para acceder a ela.\n2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante consentirá expresamente a inclusión e publicidade dos datos relevantes referidos á bolsa concedida, así como ás sancións impostas, nos devanditos rexistros, feito que terá lugar agás nos supostos legalmente establecidos.\n3. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Consellería de Economía e Industria publicará na súa páxina web oficial a relación das persoas beneficiarias e o importe das bolsas concedidas, polo que a presentación da solicitude leva implícita a autorización para o tratamento necesario dos datos das/dos beneficiarias/os e a súa publicación na citada páxina web, coas excepcións previstas nas leis.\nA Dirección Xeral de Comercio será o órgano competente para a instrución do procedemento de concesión das bolsas e correspónde ao conselleiro de Economía e Industria ditar a correspondente resolución.\n1. De conformidade co establecido no artigo 71 da Lei de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nas bases reguladoras ou na convocatoria, requirirase a persoa interesada para que, nun prazo de cinco días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se lle terá por desistida na súa petición, logo da correspondente resolución.\nEste requirimento de emenda tamén se realizará se das certificacións obtidas de conformidade co artigo 8.1º das bases reguladoras resulta que a persoa solicitante non está ao día no pagamento das súas obrigas tributarias e sociais co Estado, coa Comunidade Autónoma e coa Seguridade Social.\n2. Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da Lei de réxime xurídico das administracións públicas e do procedemento administrativo común, os requirimentos de emenda poderanse realizar mediante publicación no Diario Oficial de Galicia e esta producirá os mesmos efectos que a notificación individualizada. A dita publicación tamén se realizará no taboleiro de anuncios da páxina web da Consellería de Economía e Industria. Se a instrución do procedemento o aconsella, poderase substituír a publicación pola notificación individualizada de conformidade co establecido no artigo 59 da mesma lei.\na) Presidencia: a persoa titular da Dirección Xeral de Comercio.\nb) Vicepresidencia: a persoa titular da Subdirección Xeral de Comercio, que substituirá a presidencia nos supostos de vacante, ausencia, enfermidade ou outra causa legal.\nc) Vogais: dous xefes de servizo da Subdirección Xeral.\nd) Secretaría: unha/un funcionaria/o da Dirección Xeral de Comercio.\n3. As/os suplentes serán designadas/os pola Dirección Xeral de Comercio entre o funcionariado que preste servizos nela.\n4. A comisión de valoración constituirase na sede do devandito centro directivo. O seu funcionamento rexerase polo disposto no capítulo II do título II da Lei de réxime xurídico das administracións públicas e do procedemento administrativo común.\n2. As persoas adxudicatarias serán as que acaden unha maior puntuación como consecuencia da suma dos puntos obtidos nas dúas fases de que consta o proceso de selección. A puntuación máxima será de vinte e cinco puntos.\n3. A primeira fase valorarase de cero a vinte e dous puntos. A puntuación mínima exixida para pasar á segunda fase é de sete puntos. A comisión de valoración examinará as solicitudes presentadas e avaliará os méritos acreditados documentalmente, conforme o seguinte baremo:\na) Titulación. Por estar en posesión dalgún dos seguintes títulos: Ciencias Económicas e Empresariais, Dereito, Ciencias Políticas, Administración e Dirección De Empresas, Ciencias do Traballo, Técnica/o Superior en Comercio e Márketing e asimiladas, 3 puntos se son titulacións superiores e 2 se son de grao medio, cun máximo de 5 puntos.\nc) Outras titulacións. Por estar en posesión doutros títulos universitarios: 2 puntos se son superiores e 1 se son de grao medio, cun máximo de 4.\nd) Estudos de posgrao. Por cada máster universitario ou curso completo de posgrao que teña relación directa coas materias obxecto das bolsas de formación: 2 puntos se ten un mínimo de 400 horas lectivas de 1 punto se é de duración inferior, cun máximo de 3.\ne) Formación. Un máximo de 7 puntos conforme o seguinte baremo:\n1º) Polo desfrute de bolsas de formación ou similares en materia de comercio e/ou artesanía, 1 punto se son dalgunha Administración pública e 0,5 no caso de que sexan dunha entidade privada, cun máximo de 2,5.\nForma de acreditación: certificación acreditativa da concesión e desfrute das bolsas.\n2º) Por cada curso de formación en materia de informática: desde un mínimo de 10 horas ata un máximo de 25, 0,25 puntos; de máis de 25 horas e ata 50, 0,50 puntos; de máis de 50 horas, 1 punto, ata un máximo de 2,5 puntos nesta epígrafe.\n3º) Por coñecemento de idiomas: 1 punto por cada un, cun máximo de 2.\nForma de acreditación: fotocopia compulsada do título ou certificado correspondente expedido pola Escola Oficial de Idiomas ou institución ou centro recoñecido oficialmente.\nf) Presentación da solicitude e da documentación que se achega con ela en lingua galega, 1 punto.\n4. Unha vez avaliados pola comisión de valoración os méritos acreditados documentalmente, exporase no taboleiro de anuncios da Consellería e na súa páxina web unha lista provisional ordenada polas puntuacións outorgadas. Contra estas puntuacións poderán presentarse reclamacións no prazo de cinco días hábiles desde a exposición na páxina web.\nDespois de resolverse as reclamacións publicarase unha nova lista provisional na páxina web da Consellería.\n5. A segunda fase consistirá nunha entrevista que se valorará de cero a tres puntos. As persoas preseleccionadas serán chamadas a realizar unha entrevista persoal coa comisión de valoración, na sede da Dirección Xeral de Comercio, en que se valorará a súa capacidade de resposta, madurez, motivación e iniciativa.\nLogo de realizar as entrevistas, a comisión de valoración elaborará a relación de candidatas/os por orde de puntuación, que se publicará na páxina web:\n1. Logo de avaliar as solicitudes presentadas, a comisión de valoración elevaralle ao conselleiro de Economía e Industria, a través da Dirección Xeral de Comercio, unha relación de catro persoas propostas, segundo a orde de prelación acadada de acordo cos criterios de valoración fixados no artigo anterior, e a lista de reserva para o caso de non aceptación ou renuncia dalgunha delas.\n2. O conselleiro de Economía e Industria ditará resolución mediante a cal se adxudicarán as bolsas ás persoas que obtivesen maior puntuación. A dita resolución será publicada no Diario Oficial de Galicia, na web http://economiaeindustria.xunta.es e notificada ás/aos adxudicatarias/os.\n3. O prazo máximo para resolver e notificar a resolución ás persoas interesadas será de tres meses contados a partir do seguinte ao da publicación da orde de convocatoria no Diario Oficial de Galicia. Se transcorre o prazo máximo para resolver sen que recaia resolución expresa, as/os interesadas/os poderán entender desestimadas as súas solicitudes por silencio administrativo.\n4. Todas as resolucións serán notificadas de acordo co establecido na Lei de réxime xurídico das administracións públicas e do procedemento administrativo común. Non obstante, e de conformidade co establecido no artigo 59.6º b) da mesma lei, poderase substituír a notificación individual pola publicación no Diario Oficial de Galicia e na páxina web Consellería de Economía e Industria.\nRecibida a notificación da resolución de concesión da bolsa, as/os bolseiras/os deberán comunicar a súa aceptación ou renuncia no prazo máximo de cinco días hábiles. No caso de aceptación, achegarán con ela a certificación bancaria da conta en que deba aboarse a bolsa.\n1. O pagamento das bolsas realizarase por períodos mensuais vencidos e logo de que o/a titor/a correspondente expida certificación en que se faga constar que se cumpriu o programa formativo inicialmente proxectado e se acadaron os obxectivos previstos. No caso de producirse a incorporación ou o cesamento nun día distinto ao primeiro ou ao último de cada mes, a/o bolseira/o percibirá o importe que proporcionalmente corresponda ao número de días que goce da bolsa.\nDe conformidade co disposto no artigo 65.4.f) do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, os/as beneficiarios/as das bolsas quedan exentos/as da obriga de constituír garantía.\n2. Os pagamentos produciranse logo da expedición da certificación mencionada no número anterior e da presentación do documento que se sinala na alínea k) do artigo 19 e unha vez cumpridos os demais requisitos exixidos na normativa de aplicación.\n3. En todos os pagamentos efectuarase a correspondente retención á conta do imposto sobre a renda das persoas físicas.\nArtigo 17. Modificación da resolución, revogación e réxime sancionador\n2. O conselleiro de Economía e Industria, logo de proposta motivada da Dirección Xeral de Comercio, poderá revogar a concesión da bolsa se a persoa beneficiaria incumpre as condicións impostas con motivo da súa concesión.\n4. Para facer efectiva a devolución a que se refire o número anterior tramitarase o oportuno procedemento de reintegro, que se axustará ao previsto no artigo 37 e seguintes da Lei de subvencións de Galicia e no título V do Regulamento da dita lei, aprobado polo Decreto 11/2009, do 8 de xaneiro (Diario Oficial de Galicia nº 20, do 29 de xaneiro).\na) Recurso potestativo de reposición ante a persoa titular da Consellería de Economía e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.\na) Aceptar por escrito as normas e obrigas establecidas nas bases reguladoras e na convocatoria da bolsa, dentro do prazo de 5 días posteriores ao da notificación da concesión.\nc) Presentar, coa aceptación da bolsa, declaración de non percibir outras subvencións, bolsas, axudas, ingresos ou recursos que financien as actividades subvencionadas, así como soldos ou salarios que impliquen vinculación contractual ou estatutaria das persoas interesadas.\ne) Subscribir unha póliza de seguro de asistencia sanitaria, no caso de non estar cuberto/a pola Seguridade Social ou por un seguro privado e contratar un seguro de accidentes polo período de duración da bolsa. Tales circunstancias acreditaranse no momento de comezar o desfrute da bolsa.\nf) Comunicarlle a súa renuncia á Dirección Xeral de Comercio con cinco días de antelación á data de cesamento, no caso de que se produza con posterioridade ao inicio da formación.\ng) Comunicarlle á Dirección Xeral de Comercio a obtención doutras bolsas ou axudas, así como calquera outra alteración dos requisitos impostos ás persoas beneficiarias para o outorgamento destas bolsas.\nh) Non desenvolver outras tarefas que dificulten o cumprimento das súas obrigas como bolseiras/os.\ni) Cumprir co programa de formación establecido cuns niveis de rendemento satisfactorios presentando os traballos e informes que determine a Dirección Xeral de Comercio. Así mesmo, deberán asistir ás actividades que o dito centro directivo considere convenientes para a súa formación.\nj) Presentar ante a Dirección Xeral de Comercio, no prazo dun mes a partir da finalización da formación, unha memoria detallada das actividades realizadas en que especificará o programa formativo desenvolvido e os obxectivos acadados.\nk) Presentar ante a Dirección Xeral de Comercio, antes de cada pagamento mensual, unha declaración complementaria do conxunto das axudas solicitadas para a actividade subvencionada, tanto as aprobadas ou concedidas como as pendentes de resolución, das distintas administracións públicas competentes ou das súas entidades vinculadas ou dependentes.\nl) As demais que, con carácter xeral, se establecen no artigo 11 da Lei de subvencións de Galicia.\nArtigo 20. Natureza xurídica da relación.\n2. En materia de seguridade social será de aplicación, no que corresponda, o disposto no Real decreto 1493/2011, do 24 de outubro, polo que se regulan os termos e as condicións de inclusión no réxime xeral da Seguridade Social das persoas que participen en programas de formación, en desenvolvemento do previsto na disposición adicional terceira da Lei 27/2011, do 1 de agosto, sobre actualización, adecuación e modernización do sistema da Seguridade Social.\nEstas bolsas estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei de subvencións de Galicia, así como ás actuacións de comprobación previstas na lexislación do Tribunal de Contas e do Consello de Contas.


Ordes xa conta coa súa escola de baloncesto grazas ao acordo de colaboración co Obradoiro CAB - Concello de Ordes\nOrdes xa conta coa súa escola de baloncesto grazas ao acordo de colaboración co Obradoiro CAB\nAmbos os entes asinaron esta mañá o acordo de colaboración que terá vixencia dun curso durante a actual tempada, e que inclúe distintas medidas para fomentar a práctica desta modalidade deportiva no municipio.\nEsta mañá o Concello de Ordes e o Obradoiro CAB asinaron o convenio de colaboración para a creación da escola deportiva de baloncesto Ordes Obradoiro. Ambos os entes estiveron representados polo rexedor José Luis Martínez Sanjurjo e polo directivo Óscar Rodríguez Gutiérrez respectivamente. No acto, que tivo lugar no mesmo edificio consistorial, tamén estivo presente José Ángel Casal Fernández, presidente da fundación Heracles, ademais de persoal técnico do departamento de Deportes do Concello de Ordes.\nO eixe principal deste acordo pasa pola posta en marcha da dita escola orientada ao baloncesto de formación, centrándose no eido das categorías Baby básket, Premini, Mini e Infantil, e coa vixencia do curso escolar durante a tempada 2019-20. Unha actividade que non se fará esperar xa que dará comezo mañá mesmo, xoves 10 de outubro, no pavillón Campomaior, en horario de tarde.\nSerá a Fundación Heracles, asemade do Obradoiro CAB, quen facilitará o cadro técnico, o cal estará en posesión do pertinente título deportivo habilitado pola Federación Galega de Baloncesto.\nEntre outros compromisos adquiridos polo Obradoiro CAB para o fomento e a promoción do baloncesto figuran: a presenza na escola en momentos puntuais de xogadores e adestradores dos equipos ACB e EBA; achega de material para as competicións internas e invitacións para asistir a partidos do primeiro equipo; importantes descontos para participar nos campus de Nadal, Semana Santa e verán organizados polo Obradoiro CAB; o alumnado tamén poderá participar nos torneos e actividades sociais que o Obradoiro CAB organice.


Os Premios Youtubeiras pechan este 22 de outubro o prazo de inscrición para a súa quinta edición - Código Cero - Diario Tecnolóxico de Galicia\nOs Premios Youtubeiras pechan este 22 de outubro o prazo de inscrición para a súa quinta edición\nOs Premios Youtubeiras, organizados polos servizos de normalización lingüística de dez concellos, das tres universidades e da Deputación da Coruña, pechan esta sexta feira (venres) 22 de outubro, ás 23:59 h. o prazo de inscrición para a súa quinta edición, que, como as anteriores convocatorias, ten o obxectivo de encher as redes de contidos en galego, normalizando a presenza da nosa lingua nas contribucións que a nosa mocidade fai ao universo en liña (e facendo especial fincapé no Youtube, tal e como se alude no nome do certame).\nOs galardóns divídense nun total de 12 categorías: canle, vídeo, youtubeiro/a, calidade lingüística, impacto, calidade técnica, comunicación, creatividade, musical, didáctico, pioneiro e premio do público. Os tres primeiros acompañaranse cunha dotación económica de 1.000 euros, mentres que os nove restantes chegarán aos 500 euros. Como gran novidade e co obxectivo tanto de fomentar a creación coma o mantemento de canles, non se poderán presentar vídeos illados como en anos anteriores. Así, segundo sinalan as entidades organizadoras, poderán aspirar a gañar os galardóns nesta ducia de categorías todas as persoas creadoras de contidos en lingua galega maiores de catorce anos con canles de Youtube, autoproducidas e que teñan polo menos cinco vídeos publicados con data posterior ao 23 de outubro de 2020.\nO xurado e a decisión do público\nOnce das doce categorías nas que se dividen os Premios Youtubeiras serán decididas por un xurado profesional que analizará todas as propostas recibidas. O sociolingüista Fernando Ramallo, o xornalista Adrián Lede, a profesora de lingua galega Noemí García, a realizadora e coordinadora do Carballo Interplay Sonia Méndez e Esther Estévez, xornalista e responsábel do programa #DígochoEu da Televisión de Galicia, conformarán o xurado que, a partir da próxima edición, incluirá a persoa gañadora do premio ao mellor youtubeiro/a.\nUnha vez máis, o certame vén da man dos servizos de normalización lingüística dos concellos da Baña, Ames, O Grove, Moaña, Ourense, Pontevedra, Ribadeo, Rianxo, Santiago e Teo, das universidades da Coruña, Santiago e Vigo e da Deputación da Coruña.


Estadio Francisco Artés Carrasco - Wikipedia, a enciclopedia libre\nFondo norte do estadio durante un partido\nConcello de Lorca\nLorca Deportiva CF (2003-2010)\nLorca Atlético (2010-)\nLa Hoya Lorca CF (2011-)\nO Estadio Francisco Artés Carrasco é un estadio de fútbol español da cidade murciana de Lorca, e serve como localía ao Lorca Atlético e ao La Hoya Lorca CF. Ata 2010 foi o estadio do Lorca Deportiva CF. Leva o nome do segundo presidente do Padroado do Campo de San José de Lorca, tras Juan Martínez García.\n1.1 Xestación do proxecto\n1.2 Actos de inauguración\nXestación do proxecto[editar | editar a fonte]\nO día 2 de outubro de 2001 colócase a primeira pedra do complexo deportivo na Torrecilla. Eusebio Abellán declara: "Lorca contará cun estadio digno. Imos ter máis estadio que equipo de fútbol." A empresa que construirá o estadio será Construcciones Giner e o custo roldará os 600 millóns de pesetas.\nO xoves 29 de novembro de 2001 colocouse a primeira pedra do novo estadio nun acto ao que asistiron entre outros Cristino Guerra, o arquitecto responsable do proxecto, e o alcalde Miguel Navarro. En novembro de 2002, coas obras xa moi avanzadas, recíbese a visita de Ángel María Villar, presidente da RFEF. Inténtase que o novo estadio acolla un partido da Selección absoluta, pero ao estar esta comprometida ata 2004 acórdase que sexa un partido da Sub-21.\nActos de inauguración[editar | editar a fonte]\nEn febreiro de 2003 anúnciase que a inauguración do novo estadio será o 5 de marzo contra o FC Barcelona. O contrato asegúralle ao Barça uns ingresos de 282.475€, gastos de desprazamento e hospedaxe á parte, sendo o orzamento xeral de gastos uns 312.500€.\nO 1 de marzo os fillos de Francisco Artés Carrasco descobren unha placa no vestíbulo do estadio que reza "A Cidade de Lorca rende homenaxe e recupera a figura do ilustre lorquino Francisco Artés Carasco, cuxo nome perpetúa para a historia este estadio." Está presente no acto José Luis Morga, presidente da FFRM, e o párroco Roberto B. Jiménez Martínez, quen bendí o estadio igual que fixo en 1951 co Municipal de San José.\nTras unha pequena polémica pola ausencia dalgunhas estrelas do FC Barcelona chega o esperado 5 de marzo. Ante uns 7.000 espectadores o Barcelona derrota ao Lorca Deportiva por 1 gol a 4. Dirixe o partido o colexiado lorquino Gregorio Bernabé García. Nos prolegómenos do partido Amador Bernabéu e Miguel Navarro descubriron unha placa conmemorativa.\nO 13 de marzo xógase o segundo partido con motivo da inauguración do campo. Ante apenas 400 espectadores o Lorca Deportiva cae ante o Almería por 1 a 6. Antes do partido descubriuse unha placa no campo anexo co nome de Juan Martínez Casuco, lorquino e adestrador do Almería.\nO 19 de marzo xógase o primeiro partido oficial no Francisco Artés Carrasco. Adiántase a xornada 32 a este día para que o primeiro encontro no novo estadio sexa contra o eterno rival, o Águilas CF. O primeiro gol oficial márcao Ipintza no minuto 46 e empatou o Águilas cun gol de penalti de Julián no 93. 4000 espectadores viron o encontro de liga.\nO 1 de abril foi o Atlético de Madrid quen visitou ao Lorca co lorquino Lázaro Albarracín, vicepresidente do equipo colchoneiro. Ante uns 4000 espectadores o Lorca caeu derrotado por 1-3.\nO último dos encontros organizados foi un partido entre as seleccións Sub-21 de España e Australia. O partido terminou cun 1-0 favorable a España. 5000 persoas asistiron ao encontro.\n↑ www.terra.com (2003). "1-4. O Barcelona vence sen dificultades a equipo de terceira". Consultado o 5 de marzo.\nTraído desde «https://gl.wikipedia.org/w/index.php?title=Estadio_Francisco_Artés_Carrasco&oldid=5517961»\nEstadios de fútbol da Rexión de Murcia\nDeporte en Lorca


Os sindicatos urxen a Sánchez a pactar con Podemos | Noticias de Galicia | CRTVG\nPublicado o 09/08/2019 12:06\nUXT e Comisións Obreiras non contemplan unha repetición electoral. Dixéronlle a Pedro Sánchez que non se pode perder a oportunidade dun acordo de esquerdas que permita, entre outras cousas, derrogar a reforma laboral ou reformar o sistema de pensións. E coinciden en que non hai tempo que perder.\nPepe Álvarez, secretario xeral da UXT, cre que "o que fai falta é que a esquerda pense que os días pasan, que no último segundo todo é máis dificil".\nUnai Sordo, secretario xeral de CC.OO., di que "se teñen desconfianza, pois terán que negociar con desconfianza. Pero teñen que abordar unha negociación política canto antes".\nA CEOE tamén ten os seus motivos para que haxa goberno canto antes, como o brexit ou a guerra comercial entre os Estados Unidos e A China. Só píden que sexa estable e moderado.\nAntonio Garamendi, presidente da CEOE, di que "necesitamos un goberno moderado, que aplique rigor presupostario, que traballen dentro da ortodoxia económica"\nNo PSOE responderon este xoves a Pablo Echenique, que acusou a Sánchez de buscar escusas para non pactar con eles. José Luis Ábalos lémbralles que foi Podemos quen rexeitou unha proposta de coalición que cualificou de atrevida.\nJosé Luis Ábalos, secretario de Organización do PSOE, di que "a min o que si que me parece que é unha escusa é atribuír a competencias do Goberno de España o cualificativo de decorativas ou testemuñales"\nCruzamentos de declaracións que Ciudadanos cualifica de "telenovela de verán".\nJosé Manuel Villegas, secretario xeral de Ciudadanos, di: "Séguense comunicando vía medios de comunicación ou redes sociais pero, de momento, sendo incapaces de chegar a acordos". Ciudadanos reitera o non a Sánchez e avanza que Rivera non acudirá a ningunha nova xuntanza co líder socialista para o que chaman "política de álbum de fotos".